Скупштина града Зворника усвојила ребаланс буџета и више значајних одлука

На данас одржаној 14. редовној сједници Скупштине града Зворника, одборници су разматрали 15 тачака дневног реда.Већином гласова усвојен је ребаланс буџета Града Зворника за 2026. годину у износу од 75.433.920 конвертибилних марака.
Начелник Одјељења за финансије Срђан Деспић истакао је да је главни разлог за израду ребаланса одлука Владе Републике Српске о додјели 13 милиона конвертибилних марака за реализацију значајних инфраструктурних пројеката на подручју града.
Усвојена је и Одлука о измјени Одлуке о извршењу буџета Града Зворника за 2026. годину, као и Годишњи план рада градоначелника и Градске управе за 2026. годину.
Одборници су усвојили и извјештаје о пословању АД „Водовод и комуналије“ и АД „Зворник стан“ за 2025. годину, као и Извјештај о раду са финансијским извјештајем установа чији је оснивач Град Зворник за 2025. годину.
Такође, усвојен је Извјештај о стању у пољопривреди на подручју града Зворника за 2025. годину, као и информације о стању у спорту и безбједности саобраћаја, укључујући стање улица, тротоара и саобраћајне сигнализације са приједлогом мјера.
У оквиру сједнице, одборници су подржали и Одлуку о додјели у закуп пословне просторије у бившем објекту Центра за социјални рад, Одлуку о уклањању објекта Дома културе у Доњем Шепку због дотрајалости, као и Одлуку о уклањању објекта мазутане у граду Зворнику ради изградње паркинг простора.
